Φανταστείτε πως είστε σε ένα δρόμο κάπου στην Αμερική
και ένας Γιαπωνέζος έρχεται και σας λέει,
«Συγνώμη, πώς ονομάζεται αυτό το τετράγωνο;»
Εσείς λέτε, «Συγνώμη. Εδώ είναι ο δρόμος Όακ κι εκεί ο δρόμος Έλμ.
Αυτή είναι η 26η οδός και αυτή η 27η οδός».
Εκείνος λέει, «Ωραία, αλλά πώς το λένε αυτό το τετράγωνο;»
Εσείς λέτε, «Μα, τα τετράγωνα δεν έχουν ονόματα.
Οι δρόμοι έχουν ονόματα, τα τετράγωνα είναι απλώς
τα ανώνυμα κενά μεταξύ των δρόμων».
Φεύγει, λίγο μπερδεμένος και απογοητευμένος.
Τώρα φανταστείτε πως στέκεστε σε ένα δρόμο, κάπου στην Ιαπωνία,
και λέτε στον διπλανό σας,
«Συγνώμη, πώς ονομάζεται αυτός ο δρόμος;»
Σας λέει, «Αυτό είναι το τετράγωνο 17 και αυτό το τετράγωνο 16».
Και λέτε, «Ωραία, αλλά πώς ονομάζεται ο δρόμος;»
Και σας λέει, «Μα, οι δρόμοι δεν έχουν ονόματα.
Τα τετράγωνα έχουν ονόματα».
Δείτε στο Google Maps. Υπάρχουν τα τετράγωνα 14, 15, 16, 17, 18, 19.
Όλα τα τετράγωνα έχουν ονόματα.
Οι δρόμοι είναι τα ανώνυμα κενά μεταξύ των τετραγώνων.
Και τότε λέτε, «Ωραία. Τότε ποια είναι η διεύθυνση του σπιτιού σας;»
Και λέει, «Εύκολο. Αυτή είναι η περιοχή οκτώ.
Το τετράγωνο 17, το σπίτι με αριθμό Ένα».
Λέτε, «Ωραία. Αλλά καθώς περπατούσα στη γειτονιά,
παρατήρησα ότι οι αριθμοί στα σπίτια δεν είναι με τη σειρά».
Και λέει, «Φυσικά και είναι. Πάνε με τη σειρά που χτίστηκαν.
Το πρώτο σπίτι που χτίστηκε στο τετράγωνο είναι το ένα.
Το δεύτερο σπίτι που χτίστηκε είναι το δύο.
Το τρίτο σπίτι είναι το τρία. Εύκολο. Προφανές».
Μ' αρέσει που μερικές φορές πρέπει
να πάμε μέχρι την άλλη άκρη του κόσμου
για να συνειδητοποιήσουμε πως για πράγματα που θεωρούμε δεδομένα,
πως και τα αντίθετά τους μπορεί να είναι αλήθεια.
Έτσι, για παράδειγμα, υπάρχουν γιατροί στην Κίνα
που πιστεύουν ότι η δουλειά τους είναι να είστε υγιείς.
Οπότε, κάθε μήνα που είστε υγιείς, τους πληρώνετε,
και ότι είστε άρρωστοι, δεν χρειάζεται να τους πληρώσετε γιατί δεν έκαναν
τη δουλειά τους. Πλουτίζουν όταν είστε υγιείς, όχι άρρωστοι.
(Χειροκρότημα)
Στις περισσότερες μουσικές, νομίζουμε πως το «ένα»
είναι η θέση, η αρχή της μουσικής φράσης. Ένα, δύο, τρία, τέσσερα.
Αλλά στη μουσική της δυτικής Αφρικής το «ένα»
θεωρείται το τέλος την φράσης,
όπως η τελεία στο τέλος μίας πρότασης.
Οπότε, το ακούμε όχι μόνο στις φράσεις, αλλά και στον τρόπο που μετράνε στη μουσική τους.
Δύο, τρία, τέσσερα, ένα.
Και αυτός ο χάρτης είναι επίσης ακριβής.
(Γέλια)
Υπάρχει μια έκφραση που λέει πως για κάθε τι που ισχύει στην Ινδία,
ισχύει και το αντίθετό του.
Οπότε, ας μη ξεχνάμε ποτέ, είτε στο TED, είτε αλλού,
ότι για κάθε υπέροχη ιδέα που έχετε ή ακούτε,
ίσως να ισχύει και το αντίθετο.
Σας ευχαριστώ πολύ.